《七言送何中复赴高陵簿》
宋代·沈遘

昔初送君向秦关，君时失意多悲叹。今来送君复西去，君怀新悲多欢语。

别君重见凡四年，颜色如故气轩轩。文章学问益老富，卓然远致信可贤。

长安古都今大府，并护关西诸节度。迩臣元老来后先，贤士大夫还而聚。

君持利器往从之，当能一发胸中奇。莫嗟须臾廷下屈，我有镃基又乘时。

君家湘衡万馀里，十年远游何所事。高车驷马终当归，努力无为故人耻。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。